** BASHKIA E TIRANËS**

**Lënda: Hapja e aplikimeve për ekspertë, anëtarë të Komiteteve të Pranimit**

Bashkia Tiranë, Drejtoria e Procedurave të Burimeve Njerëzore, Trajnimit dhe Vlerësimit të Performancës, në cilësinë e njësisë përgjegjëse për organizimin e procedurave të konkurrimit për plotësimin e vendeve vakante në institucionit, krijon Komitetet e Pranimit, të cilat kryejnë vlerësimin e kandidatëve pjesëmarrës në këto procedura.

Sa më sipër, në zbatim të pikës 5, të Kreut III, të Vendimit nr.243, datë 18.3.2015 të Këshillit të Ministrave, “Për pranimin, lëvizjen paralele, periudhën e provës dhe emërimin në kategorinë ekzekutive”, si dhe pikës 10, të Kreut III, të Vendimit nr. 242, datë 18.3.2015 të Këshillit të Ministrave, “Për plotësimin e vendeve të lira në kategorinë e ulët dhe të mesme drejtuese”, Drejtoria e Procedurave të Burimeve Njerëzore, Trajnimit dhe Vlerësimit të Performancës,

**NJOFTON**

Hapjen e aplikimeve për anëtarët e komiteteve, ekspertë në fushat :

* Shkenca Juridike
* Shkenca Ekonomike
* Auditim
* Shkenca të Bujqesisë dhe Mjedisit
* Shkenca të Natyrës
* Hartim ose menaxhim i projekteve
* Planifikim strategjik
* Shkenca Inxhinierike/Arkitekture
* Shkenca Informatike
* Shkenca Shoqërore
* Shkenca Sociale

**Detyrat**

Në kuadër të angazhimit në përbërje të Komiteteve të Pranimit, eksperti duhet:

1. Të japë kontributin e tij në përgatitjen e pyetjeve për testimin e fushës së njohurive, të aftësive dhe të cilësive të kërkuara për pozicionin/pozicionet vakant/e;

2. Të propozojë pyetje në kuadër të intervistës së strukturuar me gojë;

3. Të marrë pjesë në procesin e vlerësimit duke qënë objektiv, i paanshëm dhe profesional;

4.Të marrë pjesë në shqyrtimin e ankesave të paraqitura nga kandidatët;

**Kriteret e kërkuara**

Aplikantët duhet të plotësojnë **një nga** kriteret e mëposhtme:

1. Të jenë aktualisht prej jo më pak se 5 vitesh në detyrën e pedagogut (të brendshëm ose të jashtëm) në një nga universitetet publike/private apo institucione të tjera të arsimit të lartë.

2. Të kenë të paktën 5 vjet përvojë si ekspertë të licensuar të fushave të sipërpërmendura ose ekspertë që vijnë nga profesionet e rregulluara;

**Dokumentacioni, mënyra dhe afati i dorëzimit**

Aplikantët duhet të dorëzojnë dokumentat si më poshtë:

1. CV

2. Fotokopje të diplomës;

3. Fotokopje të librezës së punës (të gjitha faqet që vërtetojnë eksperiencën në punë);

3. Vertetim nga universitetet publike / private apo institucione të tjera të arsimit të lartë.

4. Fotokopje të letërnjoftimit (ID);

5. Për ekspertët e licensuar, Fotokopje e Licensës profesionale.

Dokumentacioni i mësipërm duhet të dërgohet në rrugë postare në adresën: Drejtoria e Procedurave të Burimeve Njerëzore, Trajnimit dhe Vlerësimit të Performancës Bashkia Tiranë, Shëtitorja “Dëshmorët e Kombit” nr.2, Tiranë, kodi postar 1000 Shqipëri, ose drejtpërdrejt në sportelet e Sektorit të Informimit dhe Shërbimeve Publike ndodhur në rrugën e Kavajës, godina 205, Njësia Administrative, Njësia Bashkiake nr.7 pranë Drejtorisë së Përgjithshme të Taksave dhe Tarifave Vendore brenda datës **07/04/2025.**

**Të tjera**

Shpërblimi për angazhimin në këtë veprimtari, rregullohet sipas Vendimeve të Këshillit të Ministrave nr.243, datë 18.3.2015 “Për pranimin, lëvizjen paralele, periudhën e provës dhe emërimin në kategorinë ekzekutive”, dhe nr.242, datë 18.3.2015 “Për plotësimin e vendeve të lira në kategorinë e ulët dhe të mesme drejtuese”.

**Përzgjedhja dhe komunikimi me aplikantët**

Seleksionimi i kandidaturave do të kryhet nga Drejtoria e Procedurave të Burimeve Njerëzore, Trajnimit dhe Vlerësimit të Performancës Bashkia Tiranë. Vetëm kandidaturat e përzgjedhura do të kontaktohen.